Viro – Arjen pilkahduksia
Tallinnan kirpputorit – muutama vinkki kirppiskierrokselle
Puolisoni on alkusyksyn töissä Tallinnassa, joten itselläkin on ollut kerrankin mahdollisuus viettää kaupungissa pidempiä aikoja. Kahviloiden koluamisen, talojen ihailun ja leikkipuistojen lisäksi päiväni ovat täyttyneet lasten kanssa kirpputorien kiertelystä, joita Tallinnan kokoisessa kaupungissa on ilokseni riittänyt. Tallinnan kirpputorit ja kierrätyskeskukset ovat yleisilmeeltään siistejä ja niistä voi tehdä erinomaisia löytöjä ja pienellä rahalla hankkia ekologisia matkamuistoja.
Jaan omat hyviksi koetut Tallinnan kirpputorikohteet tänne, jotta muutkin Tallinnaan matkaavat pääsisivät nauttimaan kirpparikierroksista. Listaamani kirpputorit sijaitsevat kävelymatkan päässä satamasta (ja Kalamajan asunnostamme), joten lyhyemmälläkin Tallinnan vierailulla niihin on helppo suunnata!
Telliskiven pihakirppis
Erilaiset piha- ja katumarkkinat ovat ehdottomia suosikkejani; ostotapahtuma on paljon elävämpi kun myyjän kanssa pääsee juttelemaan. Nytkin Telliskiven markkinoilla sain viron kielen harjoittelun lisäksi mm. muutaman myyjän omalla pihalla kasvaneen omenan onnistuneiden kauppojen kylkiäisiksi. Näin kesäaikaan Telliskiven kirpputoritapahtuma järjestetään alueen sisäpihalla joka lauantai klo 10-15. Myyjiä sekä ostajia riittää ja kaikenlaista tavaraa on myynnissä monipuolisesti. Hinnoittelu vaihtelee, mutta omat löytöni sain mielestäni huokeaan hintaan. Hyvällä ilmalla alueella voi vierähtää pidempikin aika, joten onneksi ravintoloita ja kahviloita ympärillä riittää. Telliskiven ihana alue kruunaa kirppistelyn. Talvella ymmärtääkseni kirpputori siirtyy sisätiloihin, mutta aikataulu pysyy samana.
Balti Jaama Turg, Kopli 1
Sõbralt Sõbrale eli ystävältä ystävälle on virolainen kierrätysketju, jolta löytyy liikkeitä monesta kaupungista ja Tallinnastakin useampi. Myytävät tuotteet ovat lahjoituksia ja myyntituotot menevät hyväntekeväisyyteen. Muutama vuosi sitten remontoitu ja uudistettu Balti Jaama Turg eli Asematori on ehdoton vierailukohde jokaisella Tallinnan matkallani monipuolisuutensa takia ja samalla olen tehnyt toisessa kerroksesta sijaitsevalta kirpputorilta usein löydön jos toisenkin. Sieltä löytyy niin vaatteita, astioita, pienesineitä kuin huonekalujakin. Lisäksi Asematorilta löytyy lukuisia hyviä ravintoloita kiireisempään nälkään ja yläkerrasta pieniä putiikkeja sekä kirpputorin lisäksi kaksi vintagevaatekauppaa laatutietoisimmille.
Kalamaja Basaar
Soo 1, Kalamaja
Kalamaja Basaar on yhden huoneen kattava loosikirpputori. Omilla käynneilläni rekit ovat olleet täynnä myyjien tuomia hyväkuntoisia vaatteita ja kenkiä, myös joitain esineitä ja mm. LP-levyjä on ollut tarjolla. Tämän Kalamajan alueella sijaitsevan kirpputorin tuotteet eivät ehkä ole halvimmasta päästä, mutta joukossa on paljon myös uusia ja uudenveroisia vaatteita. Ja toki hinnoittelu riippuu pitkälti myyjästä. Paikasta löytyy myös pieni lasten leikkinurkkaus, joka itselleni ainakin oli ehdoton apu kirpparikierroksella lasten kanssa liikkuessa.
Kalamaja Vanakraami pood
Vabriku 7a, Kalamaja
Ei kannata pelästyä tätä ulkoapäin karulta näyttävää rakennusta keskellä muuten niin sievää Kalamajan puutaloaluetta. Myytävänä on niin astioita, huonekaluja ja tekstiilejä ja kyllähän sieltä muutama vaaterekkikin löytyy.
Paavli 6, Kopli
Tämä Koplissa sijaitseva kirpputori on suuri, joten aikaa sen kiertämiseen kannattaa varata muita enemmän. Raitiovaunulla pääsee lähelle, joten sijaintia ei kannata pelästyä. Aaltopeltinen monikerroksinen rakennus kätkee sisäänsä suuren, mutta selkeästi lajitellun secondhand-liikkeen. Ensimmäisestä kerroksesta löytyvät lastenvaatteet ja -tarvikkeet, kolmannesta taasen naisten ja miesten vaatteet, kodin tarvikkeet, asusteet ja kaikki muu mahdollinen. Vaatteet on lajiteltu kokojen ja tarkoituksensa mukaan: takit, urheiluvaatteet, iltapuvut, mekot, housut ja hameet ovat kaikki omilla rekeillään. Ihanan näppärää väsyneelle kirpparikiertäjälle. Ja myös täältä löytyy lapsille energianpurkutila eli leikkinurkkaus kiukkukohtausten estoon. Jokaisen tänne suuntaavan kannattaa poiketa myös naapurikorttelissa sijaitsevassa Bekker-kahvilassa (Kopli 27), jossa ainakin itse nautin Tallinnan parhaat kakkukahvit.
Arsenal Uuskasutuskeskus
Uuskasutuskeskuksia eli virolaisia kierrätyskeskuksia Tallinnassa on useampiakin, itse tulin kauppamatkan yhteydessä vierailleeksi Karjamajan alueella olevan Arsenalin kauppakeskuksen liikkeessä. Kierrätyskeskuksen myymälästä löytyy niin vaatteita, astioita, pienesineitä kuin asusteita ja huonekaluja. Kaikki silmäilemäni tuotteet olivat siistissä kunnossa ja järjestyksessä.
Telliskivi Kirbukas
Vanhan tehdasrakennuksen toisessa kerroksessa sijaitsevan kirpputorin myyntiloosit suorastaan pursusivat vaatteita käynnilläni. Omiin silmiini tarttui pääasiassa naisten ja miesten vaatteita ja hinnat vaikuttivat olevan kohtuulliset. Kävin kirpputorilla viime tinkaan sulkemisaikaan, joten tämä kirpputori tuli kierrettyä varsin pikaisesti ja ilman löytöjä. Onneksi uusintakierros on luvassa varsin pian!
Nautitko sinä kirpputorien kiertelystä? Puuttuuko listalta joku hyvä kohde Tallinnassa? Jaa omat kirpparivinkkisi kommenteissa!
Kirjoittaja JohannaJulkaistu 28.8.2019 28.8.2019 Kategoriat kahvilat, Tallinna, ulkomaat, ViroAvainsanat kirppistely, Kirpputori, ostokset, SecondhandJätä kommentti artikkeliin Tallinnan kirpputorit – muutama vinkki kirppiskierrokselle
Riian mäellä, pienen matkan päässä Tarton keskustasta on Harmaaksi taloksi kutsuttu jykevä rakennus. Riia- ja Pepleri-katujen kulmassa oleva pitkä talo on kylvänyt kauhua ja pelkoa vuosikymmeniä, sillä siinä toimi 1940–1950 -luvuilla NKVD:n ja KGB:n Etelä-Viron keskus. Talon kellarissa on vuodesta 2001 ollut Tarton kaupunginmuseoon kuuluva KGB Kongide muuseum. Visit Tartun sivuilla KGB-käytävien museoksi kutsuttu museo voisi kääntyä suomeksi ennemmin KBG-sellien museoksi. Talon viertä kulkee vilkas Riia-katu, jonka toisella puolella on boheemi Karlovan kaupunginosa.
Museo ei ole erityisen hyvin merkattu. 15b-rapun ulko-oven vieressä on kyltti, joka ilmoittaa museon olevan täällä. Ulko-ovesta vasemmalla on heti jyrkät portaat alas kellariin. Näitä portaita aivan kaikki vangit eivät päässeet koskaan kävelemään enää ylöspäin.
Käytävästä, selleistä ja muutamasta lisähuoneesta koostuva museo on pienehkö. Osa tiloista on palautettu alkuperäiseen asuun. Puna-valkoinen värimaailma toistuu ja lattia on karua betonia. Pysyvässä näyttelyssä esitellään kommunistihallinnon rikoksia ja tutkintavankeusaikaa. Vangit olivat täällä tutkintavankeudessa poliittisista syistä jopa kymmenen kuukautta ennen siirtoaan joko Siperiaan tai teloitukseen. Vankeusaikana heitä kuulusteltiin ja kidutettiin sekä henkisesti että fyysisesti. Myös esimerkiksi virolaiset partisaanit eli Metsäveljet sekä sodan jälkeinen taistelu maan itsenäisyydestä eli Viron vastarintaliikkeen toiminta saavat museossa omat osionsa.
Vakoojan välineitä.
Museossa on paljon lukemista, erityisesti jos osaa viroa. Monet näyttelytaulut ovat käännetty myös suomeksi ja englanniksi. Monessa huoneessa voi napata laminoidun suomenkielisen tekstin luettavakseen. Myös vitriinit ja huoneet notkuvat esineistöä. On jännittävää nähdä ja lukea esimerkiksi minkälaista välineitä ja toimintatapoja vakoojilla on ollut käytössä. Tavallisesti vakoojatarinoihin pääsee tutustumaan vain populaarikulttuurin tuotoksissa. Esineistöä on sekä kuulustelijoilta että kuulusteltavilta, ja molempien puolien äänet pääsevät esiin. Vaikka museo on pieni, meinaa välillä museoväsymys iskeä, varsinkin, kun käsiteltävät aiheet ovat emotionaalisesti paikoin hyvin raskaita. Katson paksuja kiviseiniä ja mietin mitä kaikkea ne ovat nähneet.
Liina on tehty Harmaassa talossa lahjaksi vangin äidille
Siperiassa tehty laukku
Olen vieraillut Tallinnan Viru-hotellin ylimmässä kerroksessa olevassa KGB-museossa (Viru väljak 4, Tallinna), jonka näkökulma on hyvin toisenlainen. Täällä Tarton museossa tapahtumia tarkastellaan pitkälti tavallisen kansalaisen näkökulmasta. Museon lukuisista valokuvista tuijottaa silmästä silmään esimerkiksi Siperian leireillä olevia ihmisiä kanssavankiensa tai perheidensä kanssa tai pidätyskuvan vakavat ihmiset. Myös esineistö tuo mikrohistoriallisen näkökulman esiin. On liikuttavaa nähdä juuri täällä vangin äidilleen tekemä kaunis valkoinen pöytäliina tai Siperiassa miehen vaimolleen kutoma verkkokassi.
Yksi koskettavimmista kohdista vierailullani on, kun saavun eristyssellien eli karssereiden luokse. Pikkuruisessa vajaan neliömetrin kokoisessa sellissä istuu nukke näyttämässä mallia miten vanki on joutunut olemaan epämukavasti kopperossa. Eristysaika oli usein 5–10 vuorokautta ja ruokaa sai joka kolmas päivä. Tämä ei ole inhimillistä. Toinen pysäyttävä hetki on lukiessani opiskelijoiden vastarintaliikkeen Sini-Musta-Valkoisen toiminnasta. Pidätyskuvista tuijottaa nuoria koululaisia, jotka laittoivat itsensä likoon maan itsenäisyyden vuoksi.
On kuvaavaa, että idea museon perustamisesta tuli entisiltä Sini-Musta-Valkoisen jäseniltä, kun he olivat vierailemassa kellaritiloissa. On tärkeää, että tämä museo on olemassa ja kertomassa vaiettujen ja paikoin unohdettujen ihmisten tarinoita. Ehdottomasti vierailemisen arvoinen museo!
KGB Kongide muuseum, Riia tänäv 15b, Tartto, Etelä-Viro.
Lue myös Vehreä kulttuurikaupunki Tartto ja Ravintolavinkit Tarttoon.
Kirjoittaja Susanna / Arjen pilkahduksiaJulkaistu 21.10.2018 21.10.2018 Kategoriat KGB-sellien museo, museot, paikat, Tartto, ulkomaat, ViroAvainsanat laivamatkailu, matkailu, matkavinkki, museot, paikallishistoriaJätä kommentti artikkeliin KGB-museo Tartossa
Kun ei halua tyytyä pelkästään Tallinnan tarjontaan, on Viron pääkaupungin ulkopuolella paljon kiinnostavaa kulttuuri- ja ravintolatarjontaa. Maan toisiksi suurimpaan kaupunkiin Tarttoon kulkee Tallinnasta päivittäin useita bussivuoroja. Lippujen hinnat alkavat muutamasta eurosta, ja noin 2,5 tunnissa bussi kuljettaa Tarton keskustan linja-autoasemalle. Vinkkasin aiemmassa postauksessa mitä ainakin kannattaa nähdä ja tehdä kaupungissa. Mutta missä kannattaa syödä ja kahvitella?
Tarton ravintolatarjonta on suht laaja ja kasvissyöjäkin löytää sieltä purtavaa. Vierailemissani paikoissa hintataso vaikutti olevan kalliimpi kuin Pärnussa, mutta hieman halvempi kuin pääkaupunki Tallinnassa. Jo ydinkeskustan vanhassakaupungissa löytyy paljon vaihtoehtoja. Jos on enemmän aikaa, on kivoja paikkoja myös hieman kauempana.
1. Viihtyisä ravintola Umb Roht
Keskellä vanhaakaupunkia on idyllisen sisäpihan suojissa ravintola Umb Roht (Ülikooli tänav 7). Ravintola on Toomemäen alapuolella, raatihuoneentori Raekoja platsin lähellä vastapäätä uutta huippuhotellia. Palvelu on ystävällistä ja viinisuositukset kelpoja. Miljöö on rauhallinen ja rento, vaikka ravintola taitaa kuulua kaupungin parhaimmistoon.
Otin alkuruoaksi nyt jo listalta poistuneen kasvisannoksen, jossa oli lumihernettä, kirsikkatomaatteja ja taivaallista basilika-sitruunakastiketta. Jäädytetty hernelumi suli suussa ja toi suuret odotukset pääruoalle. Vegaaninen kasvispasta tuoreilla kasviksilla ja mustalla vegaanisella parmesaanilla lunasti ne ja sai kaapimaan lautasen pohjatkin. Harmillisesti jälkiruoalle ei jäänyt tilaa. Ensi kerralla sille pitää jättää tilaa ja samalla maistaa viinilistalta löytynyttä, minulle ennestään tuntematonta appelsiiniviiniä.
2. Söpö kahvila Tassikoogid
Kävelymatkan päässä vanhastakaupungista on käymisen arvoinen Karlovan kaupunginosa. Siellä on enemmän ja vähemmän hyvin hoidettuja vanhoja puutaloja, joiden sekaan on noussut harmaita kerrostaloja, kirpputoreja, vintagekauppoja, kauniissa puutalossa oleva art deco -hotelli sekä jälleen yksi kauppakeskus. Matkan varrelta ison kadun varrelta löytyy myös KGB-sellimuseo (Riia tänav 15b).
Tähti-nimisellä kadulla on Viron ensimmäiseksi kuppikakkukahvilaksi itseään tituleeraava Tassikoogid (Tähe 21). Se on suloinen pieni kahvila puutalossa. Kuppikakkuja on vaikka minkälaisia: esimerkiksi suklaata, vaniljaa, pistaasia, oreota, vadelmaa ja suolakaramellia erilaisilla pohjilla. Päällisissäkin on käytetty mielikuvitusta. Makeannälän voi taltuttaa myös macaroneilla tai tikkukakuilla. Valinnanvaikeus saattaa iskeä! Juomapuolella haudutetun teen ja kahvin lisäksi on myynnissä esimerkiksi paikallisia mehuja ja siidereitä sekä kuohuviiniä. Leipomuksia voi ostaa myös mukaan.
3. Tunnelmallinen illanviettopaikka Vein ja Vine
Jos haluaa illanviettopaikaltaan enemmän tunnelmaa kuin kreisiä bailumenoa, voisi viinibaari olla hyvä vaihtoehto. Aivan keskustassa vanhankaupungin kävelykatu Rüütlilla on viinibaari Vein ja Vine (Rüütli tänav 8). Viinien lisäksi tarjolla on jonkin verran muita juomia sekä viinien kanssa sopivaa pikkusuolaista.
Ravintola on vanhassa kivitalossa ja tila levittäytyy hieman sokkeloisesti muutamaan huoneeseen. Huoneiden välillä on jyrkähköt tiilirappuset. Paljasta tiilipintaa on jätetty näkyviin niin seiniin kuin toisen huoneen keskelle oviaukkoon. Sisustus on hauskan boheemi eriparisilla huonekaluilla ja tunnelma viihtyisä. Kesäaikaan baari laajenee ulos terassille.
Kirjoittaja Susanna / Arjen pilkahduksiaJulkaistu 1.7.2018 Kategoriat kahvilat, kylpylät, paikat, ravintolat, Tartto, Tassikoogid, Umb Roht, Vein ja Vine, ViroAvainsanat kahvilat, laivamatkailu, matkailu, matkavinkki, ruokaJätä kommentti artikkeliin Ravintolavinkit Tarttoon
Tartto on tunnelmallinen kaupunki Etelä-Virossa Emajoen varrella. Noin 90 000 asukkaallaan se on maan toiseksi suurin. Euroopan kulttuuripääkaupungiksi 2024 hakeva kaupunki on vireä kulttuurin ja taiteen tyyssija, jossa riittää museota ja muuta nähtävää joka makuun. Tarton yliopisto on maan vanhin ja siellä opiskelevat myös monet suomalaiset. Mitä ainakin kannattaa nähdä ja tehdä Tartossa vieraillessaan?
1. Vieraile Toomemäellä
Toomemägin kaunis ja vehreä puisto on keskellä kaupunkia. Mäkiseen puistoon on hauska kivuta katselemaan kaupunkia. Puistossa on paljon nähtävää. UNESCOn maailmanperintölistauksessa mukana oleva, Struven ketjuun kuuluva vanha Tähtitorni (Lossi 40) on kaunis kivirakennus raatihuoneentori Raekoja platsin päässä puistoa. Tähtitorni on avoinna yleisölle ja se on osa Tarton yliopiston museoita.
Puisto on kuuluisa hauskasti nimetyistä silloistaan. Puiston keskiosan kivinen Enkelinsilta on näyttävä kaikessa koristeellisuudessaan. Mukulakivikatu kulkee sillan alta pilareiden välistä. Tietysti puistossa on myös Pirunsilta. Erilaisten puiden ja istutuksien lisäksi puistossa on paljon patsaita ja muistomerkkejä. Toisesta päästä puistoa löytyvät alun perin 1200-luvulta peräisin oleva tiilisen Tarton tuomiokirkon rauniot. Rakennuksen päätyosa on yhä karun paljaina raunioina, ja sen näköalatasanteelle voi ostaa lippuja. Toinen pääty on restauroitu, ja siellä on Tarton yliopiston museo.
2. Ihastele kasveja Kasvitieteellisessä puutarhassa
Tarton yliopistolla on kaupungissa monia museoita ja käyntikohteita. Emajoen vieressä, keskustan tuntumassa on vuonna 1803 perustettu Tarton yliopiston kasvitieteellinen puutarha (Lai 38). Ulkopuutarhaan pääsee maksutta käymään. Kasvihuoneisiin on pieni pääsymaksu.
Tarton kasvitieteellisessä puutarhassa on peräti 10 000 kasvilajia. Ne ovat kotoisin tundrasta trooppiseen sademetsään. Kasvihuoneissa voi kierrellä tutkimassa mitä erilaisempia kasveja. Jos kaikkia ei itse tunnista, niin kasvin nimen voi luntata latinan- ja vironkielisestä nimikyltistä, joka on monella kasvilla. Kadulta katsoen oikealla puolella olevassa, korkeassa palmusalissa asustaa kilpikonnia, joiden touhuja on hauska seurailla. Siellä asuu myös vauvakilpikonna, joka ui vierailullani piiloon lumpeenlehden alle. Toisessa kasvihuoneesta voi bongata myös maakilpikonnia ja erilaisia lintuja.
Kävijä pääsee kasvihuoneiden toiseen kerrokseen eli lähes katonrajaan jyrkkiä kierreportaita pitkin tai hissillä. Erityisesti palmusalin yläkerrassa on lähes tukahduttavan kuuma, mutta kasvikirjo ja näkymät alas palkitsevat. Ensi kerralla haluan tutustua kauniiseen ulkopuutarhaan, joka rajautuu Supilinn-kaupunginosan puolelta rosoisiin, vanhoihin rakennuksiin.
3. Koe puutalojen hurmaa Supilinn-kaupunginosassa
Marja- ja Tähtvere-katujen risteys.
Vanhankaupungin vieressä, lähellä kasvitieteellistä puutarhaa on Supilinn-kaupunginosa. Se kääntyy suomeksi Keittokaupungiksi. Tämän idyllisen ja boheemin puutalokaupunginosan kadut ovat nimetty kaikenlaisten keittoon tai salaattiin tarvittavien ainesosien mukaan mm. herneeksi, perunaksi, kurpitsaksi, selleriksi ja meloniksi. Hauskasti Herne-kadun kauppa on herneenvihreässä rakennuksessa ja kaupan pielessä komeilee iso herneenpalkokoriste. Huumoria täältä ei puutu!
Herne-katu. Vihreä talo on äänestetty kaupunginosan kauneimmaksi.
Herne-kadulla on kirjojenvaihtopiste. Näitä näkee myös mm. Tallinnassa.
Supilinniä kierrellessään on kiva katsella miten erilaisia talot ovat. Osa on uudempia, osa taas hyvinkin monta vuosikymmeniä nähneitä. Paljon on perinteisiä puutaloja, joissa on vain pieni kivijalka. Monesta on pidetty hyvää huolta, mutta rosoisuutta ja boheemiuttakin löytyy. Täällä, kuten muualla Tartossa, näkyy paljon katutaidetta. Kaupunginosassa taitaa asua monenlaista kädentaitajaa ja taiteilijaa, sillä monen talon ikkunanluukut, ovet ja jopa julkisivut ovat koristeltu upeilla maalauksilla sekä leikkisillä väriyhdistelmillä. Supilinnassa asustaa myös paljon kissoja, jotka kuljeskevat arvokkaasti hiljaisilla kaduilla. Kun kyllästyy kiertelemään katuja, pääsee takaisin keskustaan esimerkiksi Toomemäen kautta.
4. Rentoudu kylpylässä
Vaikka Pärnu taitaa olla Viron kuuluisin kylpyläkaupunki, ei väsynyt matkailija jää Tartossakaan vailla lokoisaa kylpyä. Keskustassa on muutamia vaihtoehtoja, joista voi valita mieleisensä. Jännästi Kvartal-ostoskeskuksen sisällä olevan V Spa:n (Riia 2) kylpy- ja saunamaailmassa saa kulumaan tunnin jos toisenkin. Kävijä voi ostaa vain peruslipun tai sen lisäksi pääsyn suola- tai saunamaailmaan. Minä ostin kaikki osastot sisältävän rannekkeen, mutta perusrannekkeellakin ensikertalaisena olisin pärjännyt. Lillumisen lisäksi kylpylässä voi myös ostaa virvokkeita suoraan muun muassa uima-altaan baaritiskiltä ja nauttia ne altaassa baarijakkaralla istuen.
Turusild-silta ylittää Emajoen
Kylpylöiden lisäksi esimerkiksi Tartu Hotelissa yöpyjille on tarjolla hienoja saunomis- ja poreallasnäkymiä. Remontoidun hotellin ylimmässä kerroksessa on saunaosasto suomalaistyyppisellä saunalla, noin 40-asteisella lämpöhuoneella sekä kahdella porealtaalla. Saunaosastolta on hulppeat näkymät karunkauniiseen Emajoen rantaan ja Turusild-sillalle.
Kirjoittaja Susanna / Arjen pilkahduksiaJulkaistu 10.6.2018 11.6.2018 Kategoriat Enkelinsilta, kylpylät, museot, nähtävyydet, paikat, puutarhat ja puistot, Supilinn, Tarton tähtitorni, Tarton tuomiokirkko, Tarton yliopiston kasvitieteellinen puutarha, Tarton yliopiston museo, Tartto, Toomemägi, ulkomaat, V Spa, ViroAvainsanat kulttuurihistoria, laivamatkailu, matkailu, matkavinkki, vapaa pääsyJätä kommentti artikkeliin Vehreä kulttuurikaupunki Tartto
Näissä olemme vierailleet Valitse kategoria Elämykset (9) BLOMMA Creatives (1) Bloomworks kukkapalvelu (1) Päijänne-Risteilyt Hilden (1) Tavinsulka (2) galleriat (23) Auran Galleria (2) B-galleria (4) Brinkkalan Galleria (2) Galleria ArtMarina (1) Galleria Å (1) Galleria Joella (5) Makasiini Contemporary (4) Naantalin taidehuone (1) Peri (3) Runonkulman Galleria (1) Vanhan Raatihuoneen galleria (1) hotellit (8) Airbnb (1) Holiday Club Caribia (1) Hotel With Urban Deli (1) Hotelli Verso (1) Hotelli Yöpuu (1) Original Sokos Hotel Alexandra (3) Peurunka (1) Rannahotell (1) Ruissalon Kylpylä (1) Victoria Hotel (1) Villa Ammende (1) kahvilat (24) Anniskelukahvila Tiirikkala (2) Cafe Qwensel (2) Fabbes Café (1) Fika Café (1) Kahvila Pehtoorinsiipi (2) Kahvila Punainen tupa (1) Kohvik Supelsaksad (1) M kitchen & cafe (1) Nop (1) Tassikoogid (1) Turun Kirjakahvila (6) Vähäflikan kesäkahvila (1) konsertit (12) Turun filharmoninen orkesteri (4) kylpylät (7) Kalev Spa (1) Naantalin Kylpylä (1) Strand Spa & Conference Hotel (1) V Spa (1) Viiking Spa (1) Masku (1) Askainen (1) messut ja tapahtumat (58) FinFringe (1) Ilmiö (1) Kansalaistila (1) katumarkkinat (6) Kaupunginosaviikot (5) Kirja irti! (2) Knit ’n’ Tag Turku (2) Koiramäen lasten kaupunkikierros (1) Kulttuuriympäristöpäivät (1) Makasiinien joulumarkkinat (2) Musapiknik (1) Museoviikko (2) pihamarkkinat (6) Ravintolapäivä (2) Runo-Kaarina (1) Seikkisrock (2) Siivouspäivä (3) Taiteiden yö (2) TIP-Fest (2) Turbaani (1) Turun Kauppatorin Joulutori (1) Turun Kirjamessut (3) Turun musiikkijuhlat (4) Turun päivä (6) Uudenkaupungin vanhat talot (3) Vanhan Suurtorin Joulumarkkinat (5) Varsinais-Suomen museopäivä (2) Vauvaviikko (1) Video Art Festival Turku VAFT (3) Volter Kilpi Kustavissa (1) museot (114) Aboa Vetus & Ars Nova (15) Ahola (1) Ahvenanmaan merenkulkumuseo (1) Ainola (1) Aleksis Kiven kuolinmökki (1) Alpo Jaakolan patsaspuisto (1) Apteekkimuseo (10) Ateneum (4) Biologinen museo (3) Casa Haartman (1) Designmuseo (2) EKKM (1) EMMA (2) Erkkola (1) Espoon kaupunginmuseo KAMU (1) Ett Hem (9) Forum Marinum (15) Fotografiska (1) Hallwylska museet (1) Halosenniemi (1) Helsingin kaupunginmuseo (1) Helsingin taidemuseo HAM (2) Hotelli- ja ravintolamuseo (2) Järvenpään taidemuseo (1) Kadriorgin taidemuseo (1) Kansallismuseo (3) Kauppilan Umpipiha (2) KGB-museo (1) KGB-sellien museo (1) Kiasma (4) Kulturhuset Stadsteater (1) KUMU (1) Kuralan kylämäki (12) Lappeenrannan taidemuseo (1) Lastenmuseo MiiaMilla (1) Louhisaaren kartano (2) Luostarinmäen käsityöläismuseo (15) Merimiehenkoti-museo (1) Meripihkamuseo (1) Meritalon museo (1) Museum of Broken Relationships (1) Muumimuseo (1) Naantalin museo (6) Näyttelykeskus WeeGee (2) Oulun taidemuseo (1) Paavo Nurmi -museo (2) Palomuseo (2) Patarein vankilamuseo (1) Pärnun museo (1) Sagalund (1) Salon taidemuseo Veturitalli (2) Sibelius-museo (10) Stundars (1) Suomen Joutsen (5) Suomen kellomuseo (1) Suomen Lelumuseo Hevosenkenkä (1) Suomen Maatalousmuseo Sarka (1) Suomen valokuvataiteen museo (2) Tarton tähtitorni (1) Tarton yliopiston museo (1) Turun Lasarettimuseo (1) Turun linna (9) Turun taidemuseo (15) Turun vesilaitosmuseo (3) Uudenkaupungin museo (3) Vanhalinna (3) Wäinö Aaltosen museo (18) nähtävyydet (42) paikat (78) Brinkhallin kartano (2) Enkelinsilta (1) Forum Kortteli (1) Forum Sauna (1) Harpin kiska (1) Iso-Puolala (7) Ispoisten uimarannan sauna (1) Itäharjun kolerahautausmaa (1) Jokiranta (5) Kaapelitehdas (2) Kakola (1) Kakolanmäen kolerahautausmaa (1) Kauppakeskus Skanssi (1) Littoisten lava (2) Logomo (7) Manilla (9) Mathildedalin ruukki (2) Muumimaailma (1) Mysteeri (2) Nuorten taide- ja toimitalo Vimma (1) Puolalanmäki (3) Pyhän Hengen kappeli (1) Samppalinnan maauimala (3) SuperPark (1) Supilinn (1) Tanssilava Huvilintu (1) Tarton tuomiokirkko (1) Turun konserttitalo (3) Turun Messukeskus (1) Turun pääkirjasto (7) Turun tuomiokirkko (4) Uittamon paviljonki (2) Vanha suurtori (11) VPK-talo (1) Zoolandia (1) puutarhat ja puistot (40) Kupittaan puisto (11) Kupittaan siirtolapuutarha (2) Myllymäki (1) Porthanin puisto (1) Puolalanpuisto (6) Seikkailupuisto (9) Tarton yliopiston kasvitieteellinen puutarha (1) Tähkäpuisto (1) Toomemägi (1) Turun yliopiston kasvitieteellinen puutarha (6) ravintolat (18) Café Grand (1) City Pub (1) Dynamo (2) F-Hoone_ (1) Frans & Sandra bistro (2) Kivi, Paber, Käärid (1) Kohvik Must Puudel (1) Kolhethi (1) Kyläravintola Terho (1) Mahedik (1) Mathildedalin Kyläleipuri (1) Minh Mat (1) Nikolai Lehtla (1) Pinella (1) Ravintola Göran (1) Ravintola Pöllöwaari (1) Ravintola Snickari (1) Trahter PostiPoiss (1) Umb Roht (1) Urban Deli (1) V (1) Vaakahuoneen paviljonki (1) Vein ja Vine (1) Verso Baari & Keittiö (1) Suomi (198) Ahvenanmaa (2) Maarianhamina (2) Keski-Suomi (5) Jyväskylä (5) Pirkanmaa (3) Tampere (3) Pohjanmaa (2) Kristiinankaupunki (1) Mustasaari (1) Pohjois-Pohjanmaa (2) Oulu (2) Porvoo (2) Suur-Pellinki (1) Satakunta (1) Rauma (1) Uusimaa (18) Espoo (4) Helsinki (12) Kalasatama (1) Järvenpää (1) Loviisa (1) Raasepori (1) Tuusula (1) Varsinais-Suomi (173) Kaarina (8) Piikkiö (2) Harvaluoto (1) Kemiönsaari (1) Kustavi (2) Laitila (2) Lieto (4) Littoinen (2) Loimaa (2) Mathildedal (2) Naantali (10) Nauvo (1) Parainen (1) Perniö (3) Salo (7) Taalintehdas (1) Teijo (1) Turku (155) Aurajoki (20) Halinen (4) Kupittaa (8) Ruissalo (5) Varissuo (1) Vepsä (3) Uusikaupunki (4) teatteri (71) ArtTeatro (2) Aurinkobaletti (7) Åbo Svenska Teater (8) Ensamble Ponte (1) Jenni Kivelä ja Kiltit ihmiset (1) Kaarina-Teatteri (1) Kaarinan Nuorisoteatteri (3) Linnateatteri (8) nukketeatteri (9) Tanssiteatteri ERI (2) Teatteri Jano (1) Teatteri Maneeri (1) Teatteri Mondo (1) TEHDAS Teatteri (13) Turun kaupunginteatteri (21) Turun Kesäteatteri (2) Turun Nuori teatteri (6) Turun ylioppilasteatteri (6) ulkomaat (31) Italia (4) Napoli (4) Procida (3) Kreikka (2) Aigina (1) Ateena (2) Delfoi (2) Puola (2) Gdansk (2) Ranska (1) Annecy (1) Ruotsi (4) Tukholma (4) Sveitsi (2) Geneve (2) Viro (15) Pärnu (5) Tallinna (7) Tartto (3) yleinen (8)
Arkistot Valitse kuukausi helmikuu 2020 (3) tammikuu 2020 (1) joulukuu 2019 (1) marraskuu 2019 (2) lokakuu 2019 (3) syyskuu 2019 (3) elokuu 2019 (4) heinäkuu 2019 (3) kesäkuu 2019 (4) Toukokuu 2019 (8) huhtikuu 2019 (3) maaliskuu 2019 (3) helmikuu 2019 (3) joulukuu 2018 (3) marraskuu 2018 (5) lokakuu 2018 (2) syyskuu 2018 (6) elokuu 2018 (5) heinäkuu 2018 (7) kesäkuu 2018 (6) Toukokuu 2018 (5) huhtikuu 2018 (4) maaliskuu 2018 (4) helmikuu 2018 (5) tammikuu 2018 (4) joulukuu 2017 (6) marraskuu 2017 (5) lokakuu 2017 (5) syyskuu 2017 (8) elokuu 2017 (4) heinäkuu 2017 (7) kesäkuu 2017 (8) Toukokuu 2017 (10) huhtikuu 2017 (7) maaliskuu 2017 (4) helmikuu 2017 (4) tammikuu 2017 (2) joulukuu 2016 (2) marraskuu 2016 (2) lokakuu 2016 (2) syyskuu 2016 (1) elokuu 2016 (5) heinäkuu 2016 (3) kesäkuu 2016 (6) Toukokuu 2016 (5) huhtikuu 2016 (4) maaliskuu 2016 (4) helmikuu 2016 (2) tammikuu 2016 (5) joulukuu 2015 (4) marraskuu 2015 (2) lokakuu 2015 (3) syyskuu 2015 (8) elokuu 2015 (10)